Sega pecel iku masakan saka Jawa wujud sega kanthi lawuh pecel. Janganan kang dianggo lumrahé dumadi saka kangkung utawa bayem, kacang lanjaran, godhong téla, godhong katès, lan ing Jawa Tengah lan Jawa Wétan kadhangkala ditambahi kembang turi lan wiji lamtara (mlandhing). Sega pecel biyasa ditambahi lawuh tèmpé gorèng utawa krupuk. Sing misuwur lan umum ditemoni iku sega pecel versi Pecel Madhiun, nanging akèh uga versi liyané kang sumebar ing tlatah Indonésia kaya ta ing Blora, Kudus, Banyumas, Tegal, Tulungagung, Kadhiri lsp.